B4-0582, 0586, 0590, 0591, 0592 και 0593/98

Ψήφισμα σχετικά με την κοινωνία της πληροφορίας, τη διαχείριση του Ιντερνέτ και τη δημοκρατία

Το Ευρωπαϊκό Κοινοβούλιο,

A. λαμβάνοντας υπόψη τις τεράστιες δυνατότητες ανταλλαγών και γνώσεων που προσφέρουν τα δίκτυα ενημέρωσης και υπηρεσιών για το κοινό, καθώς και τις οικονομικές δυνατότητες στον τομέα της δημιουργίας θέσεων απασχόλησης, των εξαγωγών και της αποπεριθωριοποίησης των περιφερειών,

Β. έχοντας υπόψη ότι η Ευρωπαϊκή Ένωση πρέπει να συμβάλει στην ενίσχυση ενός πλαισίου εντός του οποίου πρέπει να εφαρμόζονται πολιτικά, νομικά, κοινωνικά, οικονομικά και πολιτιστικά μέτρα προκειμένου να μπορέσει να επωφεληθεί της ανάπτυξης της κοινωνίας της πληροφορίας το σύνολο των πολιτών,

Γ. έχοντας υπόψη ότι η ελευθερία έκφρασης είναι ένα από τα θεμέλια των δημοκρατικών μας κοινωνιών και ότι η διαλειτουργική χρήση των νέων μέσων που προτείνει η κοινωνία της πληροφορίας, μεταξύ των οποίων το Ιντερνέτ θα μπορούσε να ανοίξει το δρόμο προς την ενίσχυση της δημοκρατίας με αύξηση της διαφάνειας,

Δ. λαμβάνοντας υπόψη ότι η πρόσβαση του κοινού στις δραστηριότητες και τις πράξεις των οργάνων της Ευρωπαϊκής Ένωσης, των κρατών και δημόσιων φορέων αποτελεί συστατικό στοιχείο της δημοκρατίας,

Ε. υπενθυμίζοντας ότι η παγκοσμιοποίηση του Ιντερνέτ απαιτεί ένα διεθνές ρυθμιστικό πλαίσιο βασιζόμενο στο θεμιτό ανταγωνισμό, ευνοώντας την άνοδο των ιδιωτικών επενδύσεων και την προάσπιση του δημοσίου και ατομικού συμφέροντος μεταξύ των οποίων και την προστασία των πολιτιστικών και γλωσσικών διαφορών καθώς και την προστασία της ανθρώπινης αξιοπρέπειας και της αξιοπρέπειας του ανηλίκου,

ΣΤ. επισημαίνοντας ότι η πρόσβαση όλων των πολιτών στις νέες αυτές τεχνολογίες προσλαμβάνει ουσιαστική σημασία για την πρόληψη του κοινωνικοοικονομικού αποκλεισμού,

Ζ. Ζ. εκτιμώντας ότι έχει μεγάλη σημασία η μη περαιτέρω απομόνωση του αναπτυσσόμενου κόσμου λόγων των εξελίξεων αυτών,

Η. κρίνοντας ότι είναι αναγκαίο να μεριμνήσουμε ούτως ώστε οι νέες υπηρεσίες επικοινωνίας και ενημέρωσης να απευθύνονται σε όλα τα ευρωπαϊκά κράτη και στο σύνολο των πολιτών τους,

Θ. λαμβάνοντας υπόψη ότι ορισμένα αμερικανικά πανεπιστήμια με την υποστήριξη της κυβέρνησης των ΗΠΑ και των επιχειρηματικών κύκλων ανέλαβαν την πρωτοβουλία να αναπτύξουν ένα νέο, ταχύτερο και ισχυρότερο δίκτυο με την ονομασία Ιντερνέτ 2,

Ι. λαμβάνοντας υπόψη την ανάγκη να αποφεύγονται τα ομοιόμορφα περιεχόμενα με σκοπό να γίνονται σεβαστές και να υποστηρίζονται οι πολιτισμικές και γλωσσικές διαφοροποιήσεις των λαών της Ευρώπης,

Το Ευρωπαϊκό Κοινοβούλιο,

1. ζητεί από την Ένωση και τα κράτη μέλη να επιβεβαιώσουν την πολιτική τους βούληση να οικοδομήσουν μια ευρωπαϊκή κοινωνία της πληροφορίας, ευνοώντας την ανάπτυξη νέων τεχνολογιών και νέων υπηρεσιών επικοινωνίας και πληροφορίας, στις οποίες θα έχουν πρόσβαση τόσο οι ιδιώτες όσο και οι επιχειρήσεις[semigr ]

2. καλεί τα κράτη μέλη και τις κυβερνήσεις να εισαγάγουν στο εκπαιδευτικό και επιμορφωτικό τους σύστημα μία πολιτειακή διαπαιδαγώγηση ικανή να αναπτύξει τις ικανότητες κριτικής ανάλυσης του πολίτη έναντι της υπεραφθονίας πληροφοριών που διακινούνται από τα μέσα της κοινωνίας της πληροφορίας[semigr ]

3. καλεί τα κράτη μέλη και την Επιτροπή να θέσουν σε λειτουργία τις δυνατότητες χρήσης των νέων τεχνολογιών για εκπαιδευτικούς σκοπούς και συγκεκριμένα για την ανάπτυξη της συνεχούς και εξ αποστάσεως διδασκαλίας, την εκμάθηση γλωσσών, την είσοδο σε δίκτυο των εκπαιδευτικών και επιμορφωτικών ιδρυμάτων προκειμένου να προωθηθεί η εικονική κινητικότητα και οι ανταλλαγές πληροφοριών και εμπειριών στον τομέα αυτό[semigr ]

4. θεωρεί ότι η ΕΕ πρέπει να επιδιώξει την πρωτοπορία σε ορισμένους καίριους τομείς[semigr ] ιδιαίτερα, η πολιτική της ΕΕ στις ΤΠΕ πρέπει να δώσει μεγαλύτερη προσοχή στην τεχνολογία της φωνής και των γλωσσών, ώστε να μετατρέψει την ήδη υπάρχουσα τεχνογνωσία και εμπειρία εν σχέσει με την πολυγλωσσία σε ανταγωνιστικό πλεονέκτημα, σε παγκόσμιο επίπεδο[semigr ]

5. καλεί την Επιτροπή να εκπονήσει μελέτη για τις επιπτώσεις και τις δυνατότητες των νέων τεχνολογιών που εφαρμόζονται ήδη στην ευρωπαϊκή κοινωνία αλλά και εκείνων που δεν έχουν ακόμη τεθεί σε λειτουργία όπως το Ιντερνέτ 2[semigr ]

6. ζητεί από την Επιτροπή να εκπονήσει σχέδιο σύστασης με στόχο να εξασφαλιστεί η ελεύθερη πρόσβαση των νέων αυτών υπηρεσιών στους πολίτες και που θα λαμβάνει συγκεκριμένα υπόψη τους τρόπους πρόσβασης και χρηματοδότησης (δωρεάν χώροι ελεύθερης πρόσβασης στο Ιντερνέτ για την πρόσβαση σε θεσμικές πληροφορίες ή πληροφορίες για τις δημόσιες υπηρεσίες) καθώς και τις πτυχές ευαισθητοποίησης και κατάρτισης των χρηστών σε πλαίσιο σεβασμού των δημοκρατικών αξιών[semigr ]

7. καλεί όλες τις πολιτικές δομές και τα νομοθετικά σώματα να χρησιμοποιήσουν το Ιντερνέτ ως μέσο για την ενημέρωση των πολιτών σχετικά με τις λαμβανόμενες αποφάσεις, ενισχύοντας έτσι την επαφή τους με τις πολιτικές διαδικασίες[semigr ]

8. καλεί τα κράτη μέλη να φροντίσουν ώστε να προωθηθούν μέσω των νέων υπηρεσιών, η ελευθερία έκφρασης και ενημέρωσης, οι ανταλλαγές μεταξύ πολιτισμών, η παιδεία και η συμμετοχή των πολιτών στο δημόσιο βίο και συγκεκριμένα στο πλαίσιο της διεύρυνσης ή των διεθνών επαφών με τις χώρες που διαβιούν υπό αυταρχικά και καταπιεστικά καθεστώτα[semigr ]

9. υπογραμμίζει εκ νέου την ανάγκη να δημιουργηθούν, το ταχύτερο δυνατόν, δωρεάν χώροι ελεύθερης πρόσβασης στο Ιντερνέτ, προκειμένου να μπορέσουν οι πολίτες να εξοικειωθούν με αυτό το νέο εργαλείο και να μάθουν να αντλούν πληροφορίες από θεσμικά όργανα και δημόσιες υπηρεσίες (σχολεία, βιβλιοθήκες, κέντρα παροχής πληροφοριών)[semigr ]

10. ζητεί από το Συμβούλιο και τα κράτη μέλη να τονίσουν εκ νέου την ανάγκη μιας διεθνούς προσέγγισης για να εξασφαλιστεί η ανάπτυξη των νέων τεχνολογιών και νέων υπηρεσιών ενημέρωσης[semigr ]

11. ζητεί από την Επιτροπή να ενημερώνει τακτικά το Κοινοβούλιο για την πρόοδο των συζητήσεων στους διεθνείς οργανισμούς και την εξέλιξη των αμερικανικών προτάσεων για το εν λόγω θέμα[semigr ] καλεί τα κράτη μέλη να συντονίσουν τις θέσεις τους επί των θεμάτων που θα συζητηθούν κατά τη διάσκεψη της Οτάβα τον Οκτώβριο του 1998 για το ηλεκτρονικό εμπόριο, ιδίως δε την προστασία των δεδομένων, τη διαχείριση και εφαρμογή των φορολογικών κανόνων, τα δικαιώματα των καταναλωτών και τις ηλεκτρονικές υπογραφές[semigr ]

12. ζητεί να προωθηθεί η εισαγωγή σε οπτικοακουστικό δίκτυο του συνόλου των πράξεων των οργάνων της Ευρωπαϊκής Ένωσης, των κρατικών και τοπικών οργάνων και ιδιαίτερα να εξασφαλισθεί η οπτικοακουστική μετάδοση μέσω της τηλεματικής των συνεδριάσεων του Ευρωπαϊκού Κοινοβουλίου και των δημοσίων συνεδριάσεων των άλλων οργάνων[semigr ]

13. διαδηλώνει την πρόθεσή του να προσφέρει πρόσβαση μέσω του Ιντερνέτ για όλα τα νομοθετικά του έγγραφα, τις εν εξελίξει εργασίες του και τις αναφορές[semigr ]

14. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, καθώς και τις κυβερνήσεις και τα κοινοβούλια των κρατών μελών και των υποψηφίων για προσχώρηση κρατών, την Επιτροπή των Περιφερειών και τον Γραμματέα των Ηνωμένων Εθνών.